ព្រះរាជ​អាជ្ញា​តុលាការ​ខេត្ត​ពោធិ៍សាត់​ត្រូវបាន​ចោទ​ប្រកាន់​ពីបទពុក​រលួយ
អ្នក​នាំពាក្យ​អង្គភាព​ប្រឆាំង​​អំពើ​ពុករលួយមានប្រសាសន៍ថា ​អង្គភាព​របស់​លោក​​មាន​ភស្តុតាង​គ្រប់គ្រាន់​​សម្រាប់​ជន​សង្ស័យទាំងបី​​​នាក់នេះ។
ភ្នំពេញៈ អតីតព្រះរាជអាជ្ញាខេត្តពោធិ៍សាត់លោក តុប ចន្ទ័សេរីវុធ ត្រូវតុលាការខេត្តដែលលោក ធ្លាប់បំពេញការងារ ចោទប្រកាន់នៅល្ងាចថ្ងៃអង្គារ៍នេះ ពីបទថាបានប្រព្រឹត្តអំពើពុករលួយ បទបង្ខាំង មនុស្សខុសច្បាប់ និងបទជំរឹតទារប្រាក់។ នេះបើយោងតាមក្រុមមន្ដ្រីតុលាការ និងមន្ដ្រីឃ្លាំមើលសិទ្ធិមនុស្ស។ ក៏ប៉ុន្ដែ ពុំទាន់មានការបញ្ជាក់ណាមួយថា តើអតីតកងការពារចំនួនពីរនាក់ ដែលទំនងជាត្រូវជាសាច់ញាតិរបស់អតីតព្រះរាជអាជ្ញា តុប ច័ន្ទសេរីវុធ ត្រូវចោទប្រកាន់ពីបទល្មើសអ្វីនោះទេ។ ទោះជាយ៉ាងណា តុលាការបានសម្រេចឃុំខ្លួនជនជាប់សង្ស័យទាំងបីនាក់ជាបណ្ដោះអាសន្ននៅល្ងាចនេះ។ លោក តុប ច័ន្ទសេរីវុធ ត្រូវចាប់ខ្លួនកាលពីព្រឹកថ្ងៃច័ន្ទជាមួយនឹងកងការពាររបស់លោកចំនួនពីរនាក់ ដោយអង្គភាពប្រឆាំងអំពើពុករលួយរបស់រដ្ឋាភិបាល ដោយសង្ស័យថាលោកបានប្រព្រឹត្តអំពើពុករលួយធ្ងន់ធ្ងរនៅក្នុងការបំពេញការងាររបស់ខ្លួនជាច្រើនឆ្នាំកន្លងមក។ លោក កែវ រ៉េមី អ្នកនាំពាក្យអង្គភាពប្រឆាំងអំពើពុករលួយមានប្រសាសន៍ថា អង្គភាពរបស់លោកមានភស្តុតាងគ្រប់គ្រាន់សម្រាប់ជនសង្ស័យទាំងបីនាក់នេះ។ «ប៉ុន្មានខែហើយគាត់ធ្វើកិច្ចការនេះ អញ្ចឹងកាលណាយើងប្រមែប្រមូលបានភស្ដុតាងរឹងមាំហើយយើងរៀបចំធ្វើចំណាត់ការ»។ ទោះជាយ៉ាងណា លោក កែវ រ៉េមី បដិសេធផ្ដល់ព័ត៌មានលម្អិតទាក់ទិនទៅនឹងកំហុសរបស់ជនជាប់ចោទខាងលើនោះ។ លោកស្រី ង៉ែត ធាវី អ្នកសម្របសម្រួលអង្គការការពារសិទ្ធិមនុស្សអាដហុក ប្រចាំខេត្តពោធិ៍សាត់ បានឲ្យដឹងថា ការចាប់ខ្លួនមានការជាប់ពាក់ព័ន្ធទៅនឹងបទល្មើសសំខាន់ៗជាច្រើន។ «ឮថាមានជាប់ពាក់ព័ន្ធនឹងរឿងក្ដីផង ពាក់ព័ន្ធនឹងរឿងព្រៃឈើផង។ សត្វព្រៃ ក៏មានពាក់ព័ន្ធខ្លះរឿង នេសាទក៏មានពាក់ព័ន្ធខ្លះ»។ នេះគឺជាការចាប់ខ្លួនជនសង្ស័យជាលើកដំបូង បន្ទាប់ពីប្រទេសកម្ពុជាបានអនុម័តច្បាប់ប្រឆាំងអំពើពុករលួយកាលពីដើមឆ្នាំ ២០១០ នេះ។ ច្បាប់ដែលទទួលរងការរិះគន់ថា ការកំណត់ការដាក់ទោស ទណ្ឌនៅមានកម្រិតទាបនៅឡើយ។ ព្រះរាជអាជ្ញាលោក ប៉ង់ ច័ន្ទយុទ្ធារ៉ា និងចៅក្រម កុល កំពូល ដែលកាន់សំណុំរឿងនេះ មិនអាចធ្វើទំនាក់ទំនងបានទេ។ គណបក្សជំទាស់ និងមន្ដ្រីអង្គការសង្គមស៊ីវិល បានស្វាគមន៍ចំណាត់ការនេះ ដោយជំរុញឲ្យរដ្ឋាភិបាលខ្មែរប្រឹងប្រែងប្រយុទ្ធប្រឆាំងនឹងអំពើពុករលួយបន្ថែមទៀត នៅពេលដែលបទល្មើសនេះត្រូវគេមើលឃើញថា កំពុងតែកើតឡើងយ៉ាងរីករាលដាលនៅពាសពេញប្រទេស ហើយបានធ្វើឲ្យប្រជាពលរដ្ឋជាច្រើនបានរងគ្រោះជាលក្ខណៈប្រពៃណី។ ប្រទេសកម្ពុជា បានចំណាយពេលជាងដប់ឆ្នាំដើម្បីអាចអនុម័តច្បាប់ប្រឆាំងអំពើពុករលួយមួយបាន។ យោងរបាយការណ៍របស់ភ្នាក់ងារអភិវឌ្ឍន៍អន្ដរជាតិរបស់សហរដ្ឋអាមេរិកUSAID បានឲ្យដឹងថា ប្រទេសកម្ពុជា បានបាត់បង់ចំណូលថវិការដ្ឋចន្លោះពី៣០០ ទៅ៥០០ លានដុល្លារក្នុងមួយឆ្នាំៗ៕